
PROCESVERBAL

SEANCËN E DREJTON

NËNKRYETARI I Kuvendit

VANGJEL DULE
(Seanca filloi në orën 17:30)

Rendi i ditës:

1. Hapja e sesionit të ri parlamentar
2. Njoftimi për miratimin me konsensus të programit të punës së Kuvendit për periudhën 20 janar-28 shkurt 2014

3. Njoftimi për miratimin me konsensus të kalendarit 3-javor (20 janar- 6 shkurt 2014) të punimeve të Kuvendit
Vangjel Dule – Mirëmbrëma!

Hapet seanca.

Të nderuar kolegë deputetë,

Së pari, ju uroj juve dhe familjeve tuaja një vit të mbarë!

Shpreh urimin,  por edhe besimin se ky sesion parlamentar do të thellojë frymën me të cilën e nisëm këtë legjislaturë parlamentare, atë të konstruktivitetit dhe të bashkëpunimit, duke u shndërruar në një sesion të frytshëm që, nëpërmjet këtij konsensusi dhe sinergjisë së veprimeve, do të jetë në gjendje të garantojë ato zhvillime politike, që do të na garantojnë të gjithëve, shoqërisë, qytetarëve, vendit atë që nuk arritëm dhjetorin e shkuar: marrjen e statusit të vendit kandidat në muajin qershor të vitit në vazhdim.

Sot fillojmë sesionin e dytë parlamentar. Në mbështetje të nenit 42, pika 1 e Rregullores, si çdo sesion i ri parlamentar edhe ky nis me seancën plenare të Kuvendit. Sot do të miratojmë programin e punës dhe kalendarin trejavor për periudhën në vazhdim.

Ju njoftoj se ditën e enjte, datë 16.01.2014, u mblodh Konferenca e Kryetarëve dhe diskutoi programin e punës, kalendarin trejavor, si dhe kalendarin e raportimeve për institucionet kushtetuese dhe të krijuara me ligj, që kanë detyrimin kushtetues apo ligjor për të raportuar në Kuvend.

Gjithashtu, u ra dakord që Konferenca e Kryetarëve të mblidhet sërish ditën e mërkurë për të diskutuar kërkesën për ngritjen e Komisionit të posaçëm Parlamentar për Reformën Administrative.

Sekretari për Procedurat dhe Votimin

Armando Subashi


Meqenëse kalendari dhe programi i punës u miratuan me konsensus në Konferencën e Kryetarëve, duke përjashtuar çështjen e ngritjes së Komisionit të Posaçëm parlamentar për Reformën Administrative, quhen të miratuar.

Ju falënderoj për pjesëmarrjen!

Edhe një herë ju uroj një vit të mbarë dhe një sesion të frytshëm parlamentar!

(Seanca u mbyll në orën 17:35)

Nënkryetari i Kuvendit

Vangjel Dule

